Svend Erik Christensen startede sin karriere i Nyborg Gymnastik- og Idrætsforening, hvor han også havde spillet som ungdomsspiller. Han fik debut for klubben i 3. division som 19-årig. Han spillede i Nyborg G&I frem til 1971, hvor han skiftede til Næstved IF. Her spillede han frem til 1982, hvor det i alt blev til 220 kampe for klubben.  Fodbolddommer Efter karrierestoppet som fodboldspiller startede Christensen som fodbolddommer og blev i 1991 udnævnt til FIFA-dommer. I UEFA Cup 1993-94 blev han udnævnt til reservedommer i finalen mellem Inter Milan og SV Austria Salzburg. Han dømte i Superligaen fra den blev oprettet i 1991 til 1997, hvor det i alt blev til 91 kampe i Superligaen. Hans debutkamp i Superligaen var den 16. marts 1991 i kampen mellem AGF og Brøndby IF, der endte 1-2. Han stoppede som dommer i 1997 da han faldt for aldersgrænsen for dommere.